Diari Oficial de la Generalitat Valenciana


Sumari del DOGV 3731, del 14-04-2000 (2000/2218)

Informació pública de l'aprovació de les bases que han de regular la convocatòria per a cobrir dues places de policia local.
----------------------------------------------------------------------------------------------------------------------------

### Dades del document

Número de DOGV
:   3731

Data del DOGV
:   14-04-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/2218


Data del document
:   06-03-2000

Organisme emissor
:   Ajuntament d'Aielo de Malferit

Tipus de document
:   Convocatòria

Anàlisi jurídica

 Descriptors 

:   * Aielo de Malferit
    * concurs administratiu
    * administració local
    * policia

Informació pública de l'aprovació de les bases que han de regular la convocatòria per a cobrir dues places de policia local. [2000/X2218]
  
La Comissió de Govern, en sessió del dia 3 de març de 2000, va adoptar l'acord següent:
  
Primer
  
Aprovar les bases que han de regular la convocatòria per a cobrir, com a funcionaris de carrera, dues places d'agent de la policia local, emmarcada en l'escala d'administració especial, subescala de serveis especials, classe policia local i els seus auxiliars, del grup D de titulació, i que es transcriuen com annex I a aquest acord.
  
Segon
  
Publicar el text íntegre d'aquestes bases en el DOGV i en el BOP de València així com als taulers d'edictes de l'ajuntament, i l'extracte de l'acord aprovatori en el Boletín Oficial del Estado.
  
Annex I
  
Bases
  
Preliminar
  
La convocatòria que regula aquestes bases està subjecta també al que determinen les bases generals aprovades per aquest ajuntament en data 9 de maig de 1995 i que van estar publicades al DOGV número 1.926, de 17.12.1992, i en el Butlletí Oficial de la Província número 9, de 12.1.1993.
  
Base primera. Objecte de la convocatòria
  
a) L'objecte d'aquesta convocatòria és cobrir, com a funcionaris de carrera, dues places d'agent de la policia local, emmarcada en l'escala d'administració especial, subescala de serveis especials, classe policia local i els seus auxiliars, i en el grup D de titulació.
  
b) La Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana, va ser publicada al DOGV del dia 27.4.1999, i entrà en vigor el 17.05.1999. La referida llei, en la disposició transitòria quarta, estableix que en el termini màxim de tres anys des de l'entrada en vigor de la llei, els ajuntaments podran fer ús d'un procés de consolidació de treball temporal, d'acord amb els principis d'igualtat, mèrit i capacitat, per a la provisió de places de policia local en totes les seues escales i categories, amb caràcter excepcional i per una única vegada, per als qui tinguen nomenament de policies interins amb anterioritat a l'entrada en vigor d'aquesta. Per tant, el sistema de selecció dels aspirants és el d'oposició.
  
Base segona. Requisits dels aspirants
  
Per a ser admesos en la realització de les proves selectives, els aspirants hauran de tenir els requisits que s'indiquen en les bases genèriques, a més dels següents:
  
a) Tenir complits els 18 anys i no haver complit els 31. Solament a l'efecte de l'edat màxima, es compensarà el límit amb els serveis prestats anteriorment a la subescala de serveis especials, classe policia local i els seus auxiliars.
  
b) Tenir el títol de Graduat Escolar, Formació Professional de primer grau o equivalent, o complides les condicions per a obtenir-lo en la data en què acabe el termini de presentació d'instàncies; l'equivalència haurà de ser reconeguda per l'administració competent i acreditada degudament en aquest sentit pels aspirants.
  
c) Tenir els permisos de conduir, classes A-2 i B-2 o, si s'escau, el A del Reial Decret 772/1997, de 30 de maig, pel qual s'aprova el Reglament General de Conductors, i el B que habilite per a la conducció dels vehicles a què es refereix l'art. 7.3 de l'anterior Reial Decret 772/1997, com a màxim en la data en què acabe el termini de presentació de les instàncies.
  
d) Tenir una estatura mínima d'1,65 metres els homes i d'1,60 metres les dones.
  
e) Haver abonat, mitjançant el procediment assenyalat en les bases genèriques i en concepte de drets d'examen, la quantitat de 2.000 pessetes.
  
f) No patir cap malaltia ni defecte físic que li impedisca el normal exercici de les funcions pròpies de la seua escala i categoria, d'acord amb el quadre d'exclusions mèdiques establit en aquestes bases.
  
g) Estar en possessió del certificat administratiu de coneixements de valencià referit al nivell elemental expedit per la Junta Qualificadora de Coneixements de Valencià. Cas de no disposar del certificat esmentat haurà de passar-se una prova equivalent, prèvia a la realització del primer exercici. Aquesta prova serà realitzada i qualificada per tècnics de la Conselleria de Cultura de la Generalitat Valenciana. La no superació de la prova suposarà l'exclusió automàtica de les proves.
  
h) Ser funcionari/a interí/a ocupant plaça d'agent de la policia local, emmarcada en l'escala d'administració especial, subescala de serveis especials, classe policia local i els seus auxiliars, i en el grup D de titulació, en el moment de l'entrada en vigor de la Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana, publicada en el DOGV del dia 27.4.1999 (entrada en vigor el 17.05.1999).
  
Base tercera. Proves selectives
  
L'oposició constarà de les proves eliminatòries i obligatòries següents:
  
1. Proves prèvies
  
Abans de començar les proves físiques i les de coneixement del temari, es farà un exercici o prova psicotècnica d'aptituds i de personalitat. Els factors que s'hi tindran en compte i la baremació aplicable figuren en l'Ordre de la Conselleria d'Administració Pública, del 5 de desembre de 1994 (DOGV del 23 de desembre de 1994), en la redacció donada d'aquests per l'Ordre de la Conselleria de Presidència, del 22 de desembre de 1997 (DOGV del 3 de febrer de 1998), per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i el reconeixement mèdic.
  
Aquesta prova es qualificarà amb un apte o no apte i tindrà caràcter eliminatori.
  
2. Proves mèdiques
  
Aquesta prova es qualificarà amb un apte o no apte i tindrà caràcter eliminatori. El quadre d'exclusions mèdiques és el que figura en l'Ordre de la Conselleria d'Administració Pública, del 5 de desembre de 1994 (DOGV del 23 de desembre de 1994), en la redacció donada d'aquestes per l'Ordre de la Conselleria de Presidència, del 22 de desembre de 1997 (DOGV del 3 de febrer de 1998), per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic. Les proves mèdiques seran realitzades per la Mútua que presta els seus serveis a l'Ajuntament.
  
Primer exercici
  
De caràcter obligatori. Consistirà a superar proves d'aptitud física en què es pose de manifest la capacitat per a exercir el lloc de treball. El contingut i les marques mínimes d'aquest exercici són els següents:
  
1. Escalada de corda amb presa de peus: homes, 4 metres; dones, 3 metres.
  
2. Salt de longitud amb impuls: homes, 4 metres; dones, 3,80 metres.
  
3. Salt d'alçada: homes, 1,10 metres; dones, 1 metre.
  
4. Cursa de resistència en 1.000 metres: homes, 4 minuts; dones, 4 minuts i 10 segons.
  
5. Cursa de velocitat de 60 metres: homes, 10 segons; dones, 12 segons.
  
La qualificació d'aquest exercici serà d'apte o no apte i cal superar com a mínim quatre de les proves per a ser qualificat com a apte.
  
Segon exercici
  
De caràcter obligatori. Consistirà en el desenvolupament per escrit de quatre temes elegits per sorteig, un de cadascun dels grups primer a quart, ambdós inclosos, que componen el temari que figura al final d'aquesta convocatòria. Aquests temes hauran de ser llegits en sessió pública davant el tribunal, el qual podrà formular-hi les preguntes o aclariments que considere oportuns. Es valorarà la claredat d'idees, la facilitat d'expressió verbal i el coneixement dels temes exposats. El temps de realització d'aquesta prova serà de 2 hores.
  
Aquest exercici es qualificarà de 0 a 10 punts i per a superar-lo caldrà obtenir un mínim de 5 punts.
  
Tercer exercici
  
De caràcter obligatori. Tindrà dues parts:
  
Consistirà en l'exposició per escrit d'un tema dels que componen el grup cinqué en un temps que s'haurà de determinar, en la qual es valoraran els coneixements exposats, la claredat en l'exposició, la netedat, la redacció i l'ortografia. Aquest exercici podrà ser substituït per un qüestionari de preguntes amb respostes alternatives sobre els temes que componen el programa, amb un mínim de 50 preguntes.
  
Consistirà en desenvolupar per escrit un o dos supòsits pràctics que proposarà el tribunal sobre temes de les competències de la policia local en un poble com Aielo de Malferit.
  
Cada apartat d'aquest exercici es qualificarà de 0 a 5 punts i per a superar-lo caldrà obtenir un mínim de 5 punts sumant els dos apartats.
  
Quart exercici
  
Consistirà a traduir del castellà al valencià, i a l'inrevés, un text proposat pel tribunal.
  
Aquest exercici es qualificarà de 0 a 2 punts i no té caràcter eliminatori.
  
La qualificació final de la fase d'oposició s'obtindrà sumant les qualificacions obtingudes en els exercicis segon, tercer i quart.
  
Base quarta. Fase de formació
  
El tribunal formularà a la Corporació la proposta de l'aspirant que, havent superat les proves selectives, després de la presentació prèvia de la documentació exigida en les bases de la convocatòria, haurà d'incorporar-se a l'Institut Valencià de Seguretat Pública, per a fer-hi el curs de contingut teoricopràctic, que consta de dues fases: una de formació i selecció a l'Institut Valencià de Seguretat Pública, que tindrà una durada de quatre mesos; i, una altra, després d'haver superat l'anterior, de pràctiques a l'Ajuntament d'Aielo de Malferit, que tindrà una durada de dos mesos.
  
Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de cada corporació la relació d'aspirants que hagen superat aquest curs, amb indicació de la puntuació o qualificació obtinguda, a l'efecte del seu nomenament com a funcionaris de carrera.
  
En cada convocatòria els aspirants que no superen el curs teoricopràctic podran incorporar-se al curs immediat posterior. Si no superen aquest segon curs, perdran definitivament el dret a la reserva de plaça.
  
Per a la realització del curs teoricopràctic, els aspirants seran nomenats funcionaris en pràctiques i percebran, a càrrec d'aquesta Corporació, les retribucions que els corresponguen; a més, han de prendre possessió del càrrec en el termini que determine la corporació, segons les prescripcions incloses en l'article 35 del Reglament de Funcionaris de l'administració Local i les normes que les substitueixen o complementen.
  
La qualificació del període de pràctiques correspondrà a l'Institut Valencià de Seguretat Pública. La seua valoració es farà prenent com a base criteris objectius que faran referència a l'assimilació dels coneixements impartits, responsabilitat, dedicació i tots els aspectes de l'actuació de l'aspirant que calguen per a valorar la seua capacitat per a una adequada prestació de les funcions atribuïdes al lloc.
  
A la puntuació total que obtinguen en la fase d'oposició, s'hi haurà de sumar l'assolida en el curs teoricopràctic i la suma final definitiva que en resulte servirà per a establir l'ordre dels aspirants com a funcionaris de carrera.
  
Base cinquena. Tribunal
  
President: l'alcalde president de l'ajuntament o el regidor que delegue.
  
Vocals:
  
- Un representant del professorat oficial, designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- Un funcionari de carrera de la corporació.
  
- El cap del Cos de la Policia Local de l'Ajuntament d'Aielo de Malferit o, si de cas hi falta, un funcionari d'igual o superior categoria.
  
- Dos representants dels treballadors designats per la Junta de Personal de l'Ajuntament d'Aielo de Malferit.
  
- Un regidor de l'equip de govern i altre de l'oposició designats per l'alcalde.
  
- Secretari: el de la corporació o funcionari que delegue, el qual, a més a més, actuarà com a vocal.
  
La composició del tribunal inclourà els suplents respectius.
  
Es podran nomenar assessors del tribunal per a les proves tècniques i d'aptitud física. El nomenament dels assessors s'haurà de fer públic amb el del tribunal.
  
Base sisena. Termini de presentació d'instàncies i documentació a presentar junt a la sol·licitud.
  
1. El termini de presentació de sol·licituds per a prendre part en aquest procés selectiu serà de 20 dies naturals des de l'endemà a la publicació de l'extracte de la convocatòria en el Boletín Oficial del Estado.
  
2. Junt a la sol·licitud hauran de presentar-se de forma inexcusable, tots els documents que acrediten la possessió dels requisits g) i h) de la base segona. Cas de no disposar del certificat oficial administratiu referit al nivell elemental de la Junta Qualificadora de Coneixements de Valencià, en la sol·licitud haurà de demanar-se expressament la realització de la prova equivalent prèvia a la realització del primer exercici.
  
Pel que fa al requisit de ser funcionari interí en el moment d'entrada en vigor de la Llei 6/1999, aquest haurà de ser acreditat únicament i exclusiva per certificat expedit per la Secretaria General de l'Ajuntament, amb el vistiplau de l'alcalde del municipi on tinga el nomenament de funcionari interí. El certificat haurà d'indicar expressament el dia de la pressa de possessió i que la persona sobre la qual es certifica segueix ocupant de forma interina el lloc de treball.
  
Temari
  
Grup primer
  
Dret constitucional i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. Relacions entre el Govern i les Corts Generals.
  
Tema 2. La Corona: funcions constitucionals del rei. Successió i regència. La ratificació.
  
Tema 3. La Constitució Espanyola de 1978. Estructura, contingut i principis bàsics. Reforma de la Constitució.
  
Tema 4. Drets i deures fonamentals de la persona en la Constitució: la seua defensa i garantia. El Tribunal Constitucional i el defensor del Poble. La suspensió dels drets i de les llibertats.
  
Tema 5. Les Corts Generals: les Cambres. Composició, atribucions i funcionament. La funció legislativa.
  
Tema 6. El poder judicial. Estructura, organització i funcionament dels tribunals en el sistema espanyol.
  
Tema 7. L'organització territorial espanyola: les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 8. L'Estatut d'Autonomia de la Comunitat Valenciana: la Generalitat Valenciana. Les Corts. El Govern o Consell. Les competències. L'Administració de Justícia.
  
Grup segon
  
Règim local i policia
  
Tema 9. El municipi. Òrgans unipersonals de govern. L'alcalde. Els tinents d'alcalde. Els regidors.
  
Tema 10. Òrgans col·legiats de govern. El ple de l'ajuntament. La Comissió de Govern. Òrgans consultius i participatius: les comissions informatives. Les juntes de districte.
  
Tema 11. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 12. Responsabilitat dels funcionaris. Reglament de Règim Disciplinari. Incoació d'expedients.
  
Tema 13. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.
  
Tema 14. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Principals infraccions a bans i ordenances. Els bans de l'Alcaldia. Vigilància de les ordenances municipals.
  
Tema 15. bis. Hisenda pública i administració tributària.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos. Policia governativa i judicial.
  
Tema 17. La policia local: conceptes previs. Missions i objectius. Estructura orgànica i funcional.
  
Tema 18. El binomi policia local - ciutadà: conceptes previs, relació, finalitat. Suports ètics. Normes d'actuació.
  
Tema 19. Ordenament legislatiu de la policia local. Principis bàsics d'actuació. Disposicions comunes estatutàries. Règim disciplinari.
  
Tema 20. La Llei de Coordinació de Policia Local de la Comunitat Valenciana. Disposicions generals. L'estructura i organització. De la selecció, promoció i mobilitat. Dels drets i deures. L'Institut Valencià de Seguretat Pública.
  
Tema 21. L'Institut Valencià de Seguretat Pública. Regulació legal. Finalitats i funcions. Els cursos de formació: bàsics o selectius, de capacitació, d'integració d'auxiliars de policia local. El Registre de Policies Locals.
  
Grup tercer
  
Dret penal i policia administrativa
  
Tema 22. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 23. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 24. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. L'omissió del deure d'auxili. Delictes contra la intimitat, el dret a la pròpia imatge i la inviolabilitat del domicili.
  
Tema 25. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 26. Delictes contra l'administració pública: prevaricació i altres comportaments injustos; l'abandonament de la destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, frau i exaccions il·legals, negociacions i activitats prohibides als funcionaris públics.
  
Tema 27. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts.
  
Tema 28. De l'entrada i escorcoll en un lloc tancat. De la comprovació del delicte i l'esbrinament del delinqüent.
  
Grup quart
  
Policia de trànsit i circulació
  
Tema 29. El Codi de Circulació vigent després de la publicació de la Llei de Seguretat Vial: nocions prèvies. Tipificació de les principals infraccions.
  
Tema 30. Quadre d'infraccions més habituals en matèria de circulació urbana. Infraccions de trànsit que són constitutives de delicte. Procediment sancionador actualitzat.
  
Tema 31. Normes generals de circulació: Assegurança obligatòria. Codi de Circulació.
  
Tema 32. Nivells sonors permesos en vehicles, així com infracció a aquests nivells. Inspecció tècnica de vehicles. Vehicles especials. Altres infraccions al Codi de Circulació.
  
Tema 33. La circulació. Òrgans competents. Vigilància i regulació de la circulació. Ordenació del trànsit.
  
Tema 34. La circulació urbana: normes generals de circulació. La senyalització. Permisos i llicències de conduir.
  
Tema 35. El transport. Servei públic de viatgers i servei públic de mercaderies o mixtos. El servei privat. Mercaderies perilloses. Condicions tècniques de transport i altres requisits principals. Reglament Nacional de Serveis Urbans i Interurbans de Transport d'Automòbils Lleugers. El transport escolar.
  
Tema 36. Els accidents de trànsit: concepte i consideracions prèvies. Les seues causes. Classes i fases.
  
Tema 37. Alcoholèmia. Concepte d'alcoholèmia. Taxa d'alcoholèmia. Efectes generals de les diferents taxes d'alcoholèmia. Normes per a la realització de la prova d'alcoholèmia. Alcoholímetres: descripció general i forma d'actuar. Persones obligades a sotmetre's a la prova de detecció. Infracció a la Llei de Seguretat Vial, que comporta l'obligació de la prova.
  
Grup cinquè
  
Temes sobre història local, llista de carrers, terme municipal, cultura local, institucions relacionades amb la Policia.
  
Tema 38. La història d'Aielo de Malferit. Festes i tradicions històriques i culturals d'Aielo de Malferit.
  
Tema 39. El terme municipal d'Aielo de Malferit: situació, extensió, límits i característiques geogràfiques. Barris i partides d'Aielo de Malferit. Camins, barrancs i rius d'Aielo de Malferit.
  
Tema 40. La llista de carrers d'Aielo de Malferit. Estructura i característiques. Accés dels vianants i del trànsit rodat als serveis públics i als equipaments principals. Centres oficials i d'interès públic. Serveis que presta l'Ajuntament d'Aielo a la població.
  
La qual cosa fem publica d'acord amb la normativa vigent. Contra l'acord transcrit, que és definitiu en via administrativa, podrà presentar-se recurs de reposició davant el mateix òrgan que ha dictat l'acte en el termini d'un mes des de l'endemà de la publicació d'aquest acord; o bé directament recurs contenciós administratiu davant els Jutjats de lo contenciós administratiu de València, en el termini de dos mesos des de la publicació d'aquest acord. La interposició de recurs no paralitza l'executivitat de l'acord.